
Fortellingen som innfallsport til islam i femte klasse
Fortelling er en trend i tiden – i Norge og i Vesten for øvrig. Fortelling skal brukes i de fleste skolefag. I ikke-vestlige kulturer har fortellingen alltid vært populær. I tradisjonelle, holistiske kulturer henger alt sammen, og livet er en helhet. I det sekulariserte vesten har det vært nødvendig med ny-oppdagelse av fortellingens betydning. 

Vi tar utgangspunkt i fortellinger vi mener sier mye om essensen i islam, og vi vil bruke disse til å vekke interesse hos elevene og stimulere til dialog i klassen.

Vi ønsker å gi elevene kjennskap til to fortellinger om Ibrahim og Ismael med vekt på Mekka og pilegrimsferden (hadj), og en viktig fortelling i profeten Muhammads liv, nemlig Muhammads nattreise. Disse fortellingene vil vi bruke som innfallsport til videre arbeid med to av islams fem søyler, da både pilegrimsferden og bønnen er sentrale i våre valgte fortellinger.

Til slutt i oppgaven vil vi si litt om noen av utfordringene i forhold til lærerrollen.

Vi vil presisere at vi i oppgaven har valgt å bruke de norske navnene på profetene i fortellingene, for eksempel Abraham, Jesus m.fl.

Vår problemstilling i denne fagdidaktiske oppgaven i KRL er: ”Hvilke muligheter og utfordringer møter krl-læreren ved formidling av islam i en femte klasse, med særlig henblikk på bruk av fortelling.”
Mål i undervisningen:

Kunnskapsmål: 

Vi ønsker å gi elevene kjennskap om to fortellinger om Ibrahim og Ismael med vekt på Mekka og pilegrimsferden (hadj). En viktig fortelling i profeten Muhammads liv, nemlig Muhammads nattreise og bønnen.

Gjennom disse fortellingene vil vi også gå inn på to av islams fem søyler, da både pilegrimsferden og bønnen er sentrale i våre valgte fortellinger. Vi vil også at elevene får kjennskap til eksempler på islamsk arkitektur, kalligrafi og ornamentikk.

Holdningsmål: 

Vi ønsker å fremme toleranse, tillit og samhold i klassen. Vi vil at elevene skal føle seg trygge, verdsatte og respektert. Vi ønsker at de muslimske elevene i klassen skal kjenne seg igjen i religionen slik vi framstiller den i undervisningen. Gjennom dette ønsker vi at de muslimske elevene skal bygge opp en positiv identitet som også innefatter et bilde av deres religion som verdifull og godtatt av andre. Her spiller dialog i klassen en viktig rolle.

Fagplanmål:

I hovedmomenter for islam-undervisningen i 1.- 4. klasse står det:

I opplæringen skal elevene bli kjent med:
· fortellinger om de tidligere profetene, og om profeten Muhammads liv, deriblant fortellingen om åpenbaringen av Koranen

· høytider, bønneritualet og Moskeen

Under hovedmomenter for 5. klasse i KRL-boka står det bl.a.:

I opplæringen skal elevene arbeide med og utvikle kunnskap om:
      -     fortellingene om Ibrahim og Ismael med vekt på Mekka og pilgrimsferden (hadj)

· historien om profeten Muhammads liv, deriblant hans første tilhengere og flukten til Medina

· islams fem søyler

Jeg forteller – derfor er jeg.
En kulturs fortellinger er bærer av kulturens felles erfaringer og virkelighetsforståelse, dens verdier og holdninger. Fortellingsstoffet, fra de små til de større fortellingene, har derfor en sentral plass i KRL-faget.

Psykiateren og psykologen Carl Gustav Jung mente at myten inneholder åpenbaringer fra menneskets prebevisste psyke. For Jung ligger mytenes opprinnelse i mennesket selv; ikke i en åpenbaring utenfor mennesket. For å gjennomgå en sunn sjelelig utvikling er det derfor nødvendig for menneskene å ha et forhold til mytene. Å vokse og modnes vil si å få kontakt med det ubevisste sjelsliv.

Myten har i den senere tid blitt rehabilitert. Mytekritikken fra antikken har blitt avløst av et annet syn. Myten blir nå sett på som virkelighetsorientert. Myten blir forstått som legitimering av virkeligheten og som forklaring på opprinnelsen til fenomener i virkeligheten. (Breidlid/ Nicolaisen,2000)

Det er altså nødvendig å kjenne mytene for å forstå kultur og religion, og nettopp derfor har kanskje fortellingen og myten fått en så sentral plass i KRL-planen og også andre fag i L-97. Fortellingen kan fortelle og sette ord på det unevnelige, essensen, kulturens innerste vesen, og det er derfor vi velger nettopp denne infallsporten til islam.

Det er kanskje naturlig å presentere fortellingene muntlig, både de bibelske, de kirkehistoriske og fortellinger fra andre religioner. Fortellinger kan framstilles gjennom fri fortelling eller gjennom opplesing.

Vi mener derimot at den frie fortellingen har en rekke fordeler. Kontakten mellom forteller og tilhører blir tettere. Først og fremst handler det om språk. Fortelleren bruker sitt muntlige språk og tilpasser det barna. Men det at læreren slipper å ha blikket festet på teksten, gjør at en tettere kontakt mellom elevene og lærer oppnås. Fortelleren kan også lettere fange opp signaler fra tilhørerne. Er det noe elevene ikke forstår, synes er skremmende, ekstra morsomt og lignende, er det lettere for læreren å fange opp dette. Ved at hendene frigjøres blir det lettere å ta i bruk gester for å gjøre fortellingen mer levende. 

Man tenker mange ganger at fortellingene for barn ikke skal være for lange, og man bruker ofte forkortede versjoner. Dette kan være uheldig da det kan være fare for å feiltolke og ødelegge fortellingen som helhet. Man trenger nødvendigvis ikke å forenkle eller forkorte den, men fortellingen kan gjerne tilpasses barns forståelse hvis tradisjonen tillater det. Barn er ikke avhengige av effektive korte fortellinger for å holde på konsentrasjonen. Vi mener at de trenger fortellinger som motiverer til iakttakelse. Vi må gi dem mulighet til å forstå handlingsforløpet og plottet, noe som kan bidra til at de tydelig ser fortellingen for seg i form av indre bilder. Hvis dette kommer fram, gjør det ingenting om det er ord og uttrykk som de ikke forstår.

Fortelling spiller en stor rolle i KRL-faget. Det bruker fortelling som en metode til forståelse. Læreplanverket legger vekt på fortellingen, både som formidlingsform, som metode og som lærestoff.

På småskoletrinnet finner vi korte fortellinger. Eksempler i Islam kan være fortellingen om Muhammads liv og åpenbaringen av Koranen. På mellomtrinnet blir mange av de små fortellingene fra småskoletrinnet satt inn i større sammenhenger. Det er imidlertid viktig at læreren er bevisst på at Koranen har status som Guds åpenbaringer, og fortellingene der skal man behandle med respekt og ikke tukle med. Hadithene derimot, kan man forholde seg til på en mer fri måte.

Koranen består av lite sammenhengende fortellingsmateriale. De klassiske profetfortellingene benytter seg av ulike kilder, også legendestoff, mens mer moderne profetfortellinger stort sett bygger på Koranen og Hadithene. Fortellingenes viktigste funksjon er å vise profetenes forebilledlighet.

                                    Fortellinger om Ibrahim og Ismael
Fortellingene om Ibrahim står sentralt i islam, og under pilgrimsferden minnes Ibrahims liv og virke. Derfor mener vi det er ideelt å bruke noen av disse fortellingene som innfallsport til den femte søylen, som er nevnt i KRL-planen som pensum for elevene i femte klasse.

Vi tar utgangspunkt i at elevene i femte klasse allerede har ervervet seg noen forkunnskaper om Abraham, Isak og Ismael, da dette er en del av pensum på småskoletrinnet. De har også blitt nevnt innenfor både kristen- og jødedomsundervisningen, da det er parallelle historier om Ibrahim/Abrahams lydighet til Allah/Gud i alle disse tre religionene. Abraham er en sentral person i både jødedommen, kristendommen og islam, og disse tre religionene har et felles opphav i Midtøsten. Abraham/Ibrahim regnes som en stamfar både for jøder, kristne og muslimer.
 I fortellinger om Abraham/Ibrahim er det forskjellig tolkninger og historiske oppfatninger innenfor de forskjellige trossamfunnene. Fortellingen om Ibrahims påtenkte ofring av sønnen Ismael er også tolket forskjellig, både med tanke på hvem av sønnene som skulle ofres, alder og hvordan dette gikk til. Jøder og kristne mener det var Isak som skulle ofres, mens man innenfor muslimsk tradisjon mener det var Ismael. (Breidlid/Nicolaisen, 2000).

Didaktiske utfordringer

Det ligger store didaktiske utfordringer for læreren i det å presentere de ulike religionenes tolkning og oppfatning. Det er viktig at lærer ikke tar noen standpunkt til fortellingenes troverdighet eller tolkninger, og heller fokuserer på å få frem budskapet om at Abrahams tillit til Gud er felles for de tre religionene. Det er helt klart knyttet sterke religiøse følelser til disse fortellingene, og dette gjør at vi som lærer må vise stor sensitivitet for å ikke støte noen. Det er viktig å vise klart og tydelig hvilken religiøs tradisjon historien blir presentert fra og unngå opphetete diskusjoner om hvilken tradisjon som har rett. Man må presentere fortellingen på den enkeltes tradisjons premisser. Læreren må være seg bevisst om at ingen livssyn skal fremstilles sannere, bedre eller viktigere enn andre. I denne fortellingen kan lærer også fokusere på moralske holdninger og etiske konflikter (ofringen), hengivenhet til Gud og familieforhold (tillit). 

Estetikk
Det er også i KRL-planen lagt stor vekt på estetiske uttrykk innenfor undervisningen, her nevnes spesielt bildende kunst, arkitektur, musikk, drama og litterære tekster. I denne sammenhengen kan man bruke bilder fra pilgrimsreisen siden det er et aktuelt tema 
Bildene som brukes bør ha forankring innenfor den tradisjonen de representerer. I dette tilfellet, da vi tar opp islam, må vi blant annet forholde oss til et bildeforbud. Man kan ikke bruke tegninger eller bilder av Gud, engler eller noen av profetene. Dette blir tolket noe ulikt av forskjellige muslimer, så her understrekes igjen viktigheten av en god relasjon til foreldre og elever. Det finnes ingen lærebøker i Norge hvor elevene ikke møter noen av profetene avbildet, da dette er vanlig praksis innenfor norsk skole og kristendommen. Siden de ulike religionene har felles historiske personer, må læreren velge lærebøker hvor bildeforbudet blir overholdt i kapitlene som omhandler Islam. I muslimsk tradisjon er det tillatt å vise til kalligrafi og ornamentikk, for eksempel å vise bilde fra moskeen i Medina, som er en del av pilgrimsreisen. (Sødal (red.) 2003). Vi vil imidlertid understreke at dette bildeforbudet ikke nødvendigvis bør ses på som negativt. Bildeforbudet kan være en mulighet for elevene til å få førstehåndserfaring om hva et slikt bildeforbud faktisk innebærer.

Den femte søylen

Denne fortellingen vitner om Ibrahims og Ismaels lydighet mot Allahs ord, hvor begge sa seg villig til å gjennomføre ofringen.  Gud belønner dem begge for sin hengivenhet, gir dem et lam som blir ofret i stedet og Ismael slipper fri. Fortellingen er knyttet til den femte og siste søylen i Islam; pilegrimsreisen til Mekka i Saudi-Arabia. Pilgrimsreisen skal gjennomføres en gang i livet av alle muslimer. Der ofrer man blant annet en sau eller geit til minne om den påtenkte ofringen av Ismael. Guds navn påkalles, og dyret slaktes og spises. Maten skal deles med alle, både fattige og rike. Til ofringen er det knyttet en fest, id al adha, offerfesten som er en del av pilgrimsreisen. Den kalles også ”den store festen”, og feires av alle muslimer i hele verden når pilgrimsferden avsluttes i Mekka den 10. dag i den 12. måneden (dhul-hijjah) hvert år. (Børresen).
En annen fortelling som kan knyttes til pilgrimsreisen og den femte søylen er når Abraham og Ismael vender tilbake til Mekka og bygger Kabaen, Guds hus. Her tilbad Abraham Gud, samtidig som han bad for alle dem som senere skulle komme dit for å tilbe Gud. Kabaen i Mekka er islams hellige sentrum, alle muslimer må dit minst en gang i livet, forutsatt at helsen og økonomien tillater det. (Eidhamar, (red.) 2004).
Brutalitet

Vi kan kanskje påstå at dagens barn i en helt annen grad møter brutalitet og vold i verden og media, enn de gjorde for bare ti år siden. Bør vi fortelle barna slike ”rå” fortellinger eller bør vi spare dem? Gud befaler en far om å drepe sin egen sønn. Dette kan bli problematisk med hensyn til barnas farsforhold og gudsbilde. Bruk av denne fortellingen krever at læreren tenker igjennom om den egner seg for sin klasse. Man må for eksempel ta hensyn til sartere elever, eller elever som opplever vold i hjemmet. Denne fortellingen ender bra, Ismael blir ikke ofret, og da er kanskje toleransegrensen for slike brutale fortellinger noe lavere. Jens Bjørneboe argumenterer for bruken av slike fortellinger for relativt små barn. Han mener at disse beskriver hvordan livet virkelig er. Fortellinger der ikke alt blir framstilt som et glansbilde kan være med på å forberede barna på livets realiteter. Riktignok er det ikke så mange som blir bedt om å ofre sønnen sin nå for tiden, men personene blir beskrevet levende og med realistiske trekk. Man kan presentere fortellingen på en måte som ikke behøver å være angst-skapende.

                                      Muhammads nattreise.

Vi mener at denne fortellingen sier mye om essensen til islam og mener derfor at den er et godt valg når islam er tema i femte klasse. Vi forutsetter at elevene har en viss kjennskap til Muhammads liv og virke, og at de kjenner til bønneritualet. Vi vil videreutvikle elevenes kunnskaper om dette. 

Før Muhammad flyktet til Medina fortelles det om en svært spesiell opplevelse Muhammad hadde, nemlig en nattlig reise til Jerusalem og til de syv himlene. Tidenes eldste Muhammad biografi ble skrevet av Muhammad ibn Ishaq omkring år 760. Den opprinnelige teksten har gått tapt, men finnes i dag i en redigert utgave. Det finnes flere kilder til denne berømte fortellingen om Muhammads nattreise. Denne mirakuløse hendelsen skjedde på den tiden Muhammad ennå bodde i Mekka. 

En natt ble profeten vekket av engelen Gabriel, som tok han med på en reise, først til tempelplassen i Jerusalem. Muhammad ledet her de andre profetene Abraham, Jesus og Moses i bønn. Deretter ble han ført opp gjennom de syv himler, der han får se et glimt av helvete og paradiset og får møte Gud. På veien ned møter han Moses, som råder han til å redusere hvor mange bønner muslimer var pålagt. Muhammad var først blitt pålagt 50 per dag, men etter Moses råd fikk han antallet redusert til fem. (Breidlid/Nicolaisen,2000)

Høytiden miraj

Denne nattreisen kom til å spille en viktig rolle i muslimsk fromhetsliv, sjeleliv og teologi. Hvert år markeres hendelsen med en egen høytid; Miraj. I Koranen står det ingen ting om datoen for denne hendelsen, men det er enighet om at den fant sted ca. et år før Muhammad flyktet fra Mekka til Medina. De som feirer denne hendelsen som en høytid, har gjennom tradisjonen kommet fram til at den rette datoen er den 27. dagen i måneden Rajab. Nattreisen og himmelreisen har stor betydning for muslimene på mange områder. Den slår fast at Jerusalem er en hellig by også for dem. Klippemoskeen er reist som et minne om dette, og er den tredje viktigste helligdommen i Islam. Moskeen er ifølge tradisjonen reist over den klippen der Muhammad begynte himmelreisen. På klippen kan det ses et fotavtrykk. Feiringen av denne høytiden foregår i Norge i Moskeene og i hjemmene. Her samles muslimene til bønn natten til 27. Rajab. Feiringen er avgrenset til en natt. (Eidhamar (red), 2004)

Vi vil fremstille dette fagstoffet til elevene samtidig som vi viser bilder av Klippemoskeen og Kabaen. Hvis det er elever i klassen som feirer denne høytiden vil vi gi dem mulighet til å fortelle hvordan de feirer den, om de ønsker det. Vi ser det som en ressurs å ha en flerkulturell klasse i KRL-undervisningen. Samtidig er det viktig å være vár overfor den enkelte elev og hvor mye eleven selv ønsker å bidra med kunnskap om sin religion. 

Vi ønsker å fremme toleranse, tillit og samhold i klassen. Vi vil at elevene skal føle seg trygge, verdsatte og respektert. Målet er at de muslimske elevene i klassen skal kjenne seg igjen i religionen slik vi framstiller den i undervisningen. Målet vårt er at de muslimske elevene skal bygge opp en positiv identitet som også innefatter et bilde av deres religion som verdifull og godtatt av andre. Spesielt er det kanskje viktig i disse tider, hvor muslimer kan sies å være gjenstand for stigmatisering i deler av den vestlige verden? 

Profetens ”segl”

På Muhammads reise ble han båret av engler gjennom de syv himler. Han så igjen Jesus, Moses og Abraham. Han så også Adam, Johannes, Josef, Enok og Aron. Til slutt nådde han fram til det aller høyeste, lotetreet, der ingen profet har vært før. Her mottok Muhammad en åpenbaring. Dette befester Muhammads posisjon som islams viktigste profet.

Muslimene mener at islam her på jorda ble utviklet til fullkommenhet og utbredt først under Muhammad – den største av alle profetene. Islamsk trosbekjennelse tilkjennegir Muhammads sentrale posisjon: ”Det er ingen gud uten Allah, og Muhammad er hans profet”. Koranen kaller han profetenes ”segl”. Dette forstås slik at Muhammad lukket profetrekken som et segl – etter han kommer det ikke flere profeter. Det nevnes også flere andre viktige profeter i fortellingen om nattreisen. Flere av profetene har barna kjennskap til fra før av og dette kan være en fin repetisjon. Adam var menneskehetens far og den første profet ifølge islam. Det viktigste var imidlertid ikke Adams fall, men at Gud i sin nåde tilgav Adam og kunne bruke han som profet. Ifølge noen tradisjoner var det Adam som først bygde Kabaen i Mekka. Abraham regnes som den nest største profeten etter Muhammad.  (Eidhamar (red), 2004). Her vil vi også fremme en dialog om emnet, da vi forutsetter at elevene har kjennskap til flere av profetene. Ut fra hovedmål i læreplanen for 1.-4. klasse skal elevene har bakgrunnskunnskap om Muhammads liv.

Den andre søylen

Islams fem søyler er pensum i femte klasse, og vi mener at nattreisen er et godt utgangspunkt som innføring av den andre søylen, bønnen. 

Islams fem søyler har alle sitt utspring i Koranen. Det er likevel først i hadith at vi finner disse sentrale dogmene og handlingen ordnet som fem søyler. Der heter det: 

”Islam er bygd på fem søyler. Det er Guds enhet, bønnen, betalingen av zakah, fasten i ramadan, og pilgrimsferden til Mekka. ” 

Bønnen er en av de mest sentrale religiøse handlingene innen islam. Ifølge hadith og fortellingen om nattreisen, er en muslim pliktig til å be fem ganger daglig.
De lærde er enige i at man må vende seg mot Kaba for hver bønn. Hvis man er så langt fra Kaba at man ikke ser den, som er tilfelle for de aller fleste muslimer, er det nok å vende seg mot Mekka.

Døgnets forskjellige bønner er sammensatt av et bestemt antall rakaer. En raka består av fast foreskrevne kroppsstillinger. Disse stillingene må følges nøyaktig. Vi vil i undervisningen om bønner ta i bruk bilder av bønnestillingene, og vil dessuten vise bilder fra en moské innvendig for å illustrere retningen mot Mekka. Vi vil kanskje også dele ut et bilde av fem søyler, og la elevene fargelegge disse. Dette for å overholde bildeforbudet.  

(Eidhamar(red),2004)

Engler i islam

I fortellingen blir Muhammad hentet av engelen Gabriel, og møter i løpet av reisen flere andre engler. Vi mener at dette kan fungere som et utgangspunkt til en dialog om engler i islam. Islamske skrifter har både en rikholdig og detaljert beskrivelse av englene. Den viktigste forskjellen på mennesker og engler er at englene ikke har fri vilje. De gjør bare det Gud befaler. Den mest kjente engelen er Gabriel. Ifølge islam åpenbarte han seg både for Jomfru Maria og Muhammad. (Eidhamar(red)2004)

Dialog som arbeidsmåte                                                                                                           Et hovedmål i KRL-faget er: ”Å fremme forståelse, respekt og evne til dialog mellom mennesker med ulike oppfatninger i tros- og livssynspørsmål”.  (KRL-boka s 16).                For å nå slike mål må elevene selvsagt øve seg.  På mellomtrinnet og ungdomstrinnet er tanken at man skal praktisere dialog i sterkere grad enn på småskoletrinnet. I flerkulturelle klasser mener vi at dialogen har gode vilkår i KRL-undervisningen. Så å si alle barn, unge og voksne har gjort seg tanker om religiøs og livssynsmessige forhold, og dialog kan derfor være en spontan og naturlig aktivitet. Dialogen kan ta utgangspunkt i felles opplevelser. (Sødal,2001)

Vi mener at når elevene lytter til fortellinger, gjør de seg tanker om det de har opplevd. Nettopp disse tankene kan brukes som et naturlig utgangspunkt for en dialog i klassen. For at alle skal kunne bidra med egne refleksjoner, bør man arbeide systematisk for å kunne utvikle en atmosfære som inspirerer og åpner for det.                                                                                                                   Vi vil imidlertid påpeke at dialog ikke er det samme som debatt, og hensikten er å skape forståelse og innsikt, ikke å overbevise andre ved hjelp av argumenter. Etter en framstilling av fortellingen, kan derfor en dialog i klassen være fruktbart for å opparbeide og forvalte videre kunnskap.

Lærerrollen
Å undervise om religion og livssyn handler om å undervise om menneskers tro. Det kan være noe som er sterkt personlig, hellig og veldig dyrebart i menneskers liv. Det har altså ett eksistensielt aspekt. Dermed vil undervisningen bestå av mer enn kun formidling og tilegnelse  av ferdigheter og kunnskap i faget for den enkelte elev. Den vil også bestå av elever som arbeider med eksistensielle spørsmål og tro. Religionsundervisningen vil berøre enkeltelevers forståelse av seg selv og andre. Derfor er det viktig å ha respekt, vise varsomhet og empati for andre menneskers tro, og å være profesjonell i yrkesutøvelsen.

I læreplanen står det at vi som lærere skal undervise om trosretninger og etikk på en måte som yter rettferdighet mot stoffet, men som ikke utfordrer elevenes bestemte trosvalg. Dette gir en del utfordringer i forhold til undervisningen i islam. Det er derfor viktig med en indre og ytre profesjonalitet. Det er selvfølgelig viktig å kunne faget godt, da saklighet er avhengig av innsikt og forståelse. Så ytre profesjonalitet går ut på å ha de teoretiske kunnskapene, kunnskap om ulike arbeidsmåter og metoder, og ferdighetene som trengs for å gjennomføre en god undervisning. Så grundige faglige forberedelser er nødvendig av respekt for faget, og av respekt for elevene.

Indre profesjonalitet går ut på å arbeide med holdninger til utøvelsen av yrket. Den omfatter ikke bare intellektet, men hele personligheten. Det er viktig at man som lærer reflekterer over begreper som objektivitet, profesjonalitet, forkynnelse og det å være et moralsk forbilde. 

Eksempler på indre profesjonalitet er for eksempel evne og vilje til innlevelse i elevenes tro og livssyn, og å være bevisst i forhold til sin egen tro og om denne kan påvirke undervisningen. En lærer må skille mellom sin rolle som privatperson og sin rolle som KRL- lærer for å oppnå dette. (Sødal m.fl, 2003)

Evnen til profesjonalitet er noe en lærer bør strebe etter å videreutvikle gjennom hele sitt yrkesliv. Slik refleksjon kan virke stimulerende og utviklende for læreren, føre til kvalitet i undervisningen og motvirke at man stivner i faste mønstre.

Men hvilket perspektiv og ståsted skal man ha i undervisningen?

Det er viktig i undervisningen å bruke både ett faglig-utenfra og faglig-innenfra-perspektiv, for å kunne fremstille ett helhetlig bilde av religionen islam. Utenfraperspektivet gjør at man kan framstille trostradisjonen på en nøytral og objektiv måte, mens innenfraperspektivet kan gi en innføring i hvordan det faktisk er å være troende muslim.(Sødal m.fl., 2003) For at det skal være mulig å undervise i begge perspektiver er det viktig at læreren kan det faglige stoffet og har god kjennskap til hvordan det er å være utøvende muslim. Dette kan for eksempel gjøres ved å la elevene møte voksne muslimer, besøke moske og bruke fortelling som vi har hovedfokus på i denne oppgaven.

Læreren som moralsk forbilde

Elevene og læreren tilbringer mye tid sammen hver dag, og læreren er ett forbilde for elevene i alt han foretar seg. Dette er noe en som lærer bør reflektere over, og være seg bevisst hvilke verdier og holdninger han formidler til elevene gjennom sin væremåte. Det er viktig å fremstå som ett godt moralsk forbilde for elevene. I religionsundervisningen vil dette innebære at de holdninger læreren uttrykker overfor ulike religioner og livssyn, vil påvirke elevenes holdningsdannelse. Dette medfører et stort ansvar hos læreren. Derfor er det viktig å formidle positive holdninger til ulike trostradisjoner, da dette vil virke inn på elevenes forhold og holdninger til ulike trostradisjoner. Vi må lære elevene respekt for andres tro, og la dem oppleve stolthet over sin egen. En god KRL-lærer kan altså kjennetegnes ved at han integrer faglig innsikt, pedagogiske evner, moralske kvaliteter og lojalitet mot lovverk, læreplaner og fagplaner. (Sødal m.fl., 2003)

Lærer-foreldre-samarbeid

Mange foreldre er engstelige for de minste barnas møte med KRL-faget. De mener at barna bør ha en trygg religiøs identitet før de kan møte andre religioner og livssyn. Vi kan med andre ord si at foreldrene er engstelige for at sekundærsosialiseringen skal lede til resosialisering. Innvendinger til denne problemstillingen kan være at det er umulig å finne en alder som forteller oss når barna er modne for møte med andre religioner uten å bli påvirket av dem. Barna vil møte pluraliteten i samfunnet uansett. Det er derfor et godt argument for å nettopp å gi en innføring i andre religioner på skolen, forutsatt at lærer legger frem de ulike livssynene etter de samme pedagogiske prinsipper. Det vil si blant annet at forkynning ikke finner sted og at ingen trossamfunn er bedre, mer troverdig eller viktigere enn andre. 
I en flerkulturell klasse er det derfor viktig å trekke foreldrene inn på banen og få til ett samarbeid med dem. I veiledningen til KRL- faget understrekes det også at samarbeid mellom skole og hjem er avgjørende. Som religionslærere skal vi informere foreldrene skriftlig om undervisningen. Informasjonen skal inneholde arbeidsmåter, tema og innhold i undervisningen, og også at foreldrene har mulighet til å komme med ønsker om differensiert undervisning eller fritaksmelding på grunnlag av den. Også dialog om religionsundervisningen i foreldresamtaler kan bidra til oppklaring av eventuelle misforståelser, og skape trygghet hos foreldrene i klassen. I dette møtet med foreldrene er respekt og åpenhet grunnleggende fra lærerens side, og det bør være mulighet for foreldrene til å komme med innspill. ( Sødal m.fl., 2003) 

Vi mener med dette at det er svært hensiktsmessig å bruke fortelling som formidlingsform, metode og lærestoff i undervisningen om islam i 5.klasse. Vi mener at fortellingene vi har valgt sier noe om essensen i islam, og at det kan være en fruktbar måte å komme ”inn under huden” på fagstoffet. Bruken av fortellingene kan også være et godt utgangspunkt for felles opplevelser i klassen og slik gi ett godt grunnlag for dialog.

Det ligger også flere didaktiske utfordringer i forhold til undervisningen av islam, både når det gjelder fortelling og lærerens rolle. Det er derfor viktig for læreren å utøve profesjonalitet,  være bevisst, reflektert og kunnskapsrik for å unngå å støte noen eller opptre respektløst.

Som O´Flaherty uttrykker det: Er det ikke slik at de som formidler en fortelling, gjør det fordi de aner at den rommer noe som er umulig å uttrykke på annen måte enn nettopp gjennom fortelling? Der filosofien og tanken må gi tapt, kommer fortellingen inn. Derfor er fortellingen nødvendig. Mennesket må ha noe som kan uttrykke det usigelige. 

Undervisningsopplegg
Vi vil i dette undervisningsopplegget fokusere på fortellingen om Muhammads nattreise. Vår tanke er at dette er den første undervisningstimen som klassen har om islam i femte klasse, og at elevenes forkunnskaper skal være i samsvar med hovedmomentene for islam i undervisningen i 1.-4. klasse. 

(For å se hovedmomenter for KRL-faget fra 1. – 4. klasse, og dessuten hovedmomenter for femte klasse, se ovenfor s 2)
Vi tar utgangspunkt i denne fortellingen da det i KRL-planen står at elevene skal arbeide med historien om Muhammads liv. Nattreisen regnes som en av de viktigste hendelsene i islam, og vi mener at ved å bruke den får vi sagt noe om essensen i islam.

1. time
Vi ønsker å starte timen med å fortelle klassen hva vi skal ha om i tiden framover, og dessuten starte en dialog om hva elevene allerede kan om islam. Elevene får da en god mulighet til å tenke gjennom sine kunnskaper, og dessuten repetere kjent stoff.

Vi vil så fortelle historien om Muhammads nattreise så fritt som mulig. Vi mener at fri fortelling skaper en tettere og sterkere kontakt mellom forteller og tilhører. Sitater fra Koranen leser vi selvfølgelig ordrett.

Vi ønsker å fortelle fortellingen i sin helhet, så lenge leseren engasjerer barna tror vi at de vil klare å holde på konsentrasjonen. Man trenger ikke nødvendigvis ikke forenkle eller forkorte, vi ønsker at barna skal få mulighet til å forstå teksten på sin egen måte, vi vil åpne for barnas egne refleksjoner.

Et hovedmål i KRL- faget er ”Å fremme forståelse, respekt og evne til dialog mellom mennesker med ulike oppfatninger i tros- og livssynspørsmål.” (KRL-boka s 16).

På mellom- og ungdomstrinnet er tanken at man skal ta i bruk dialog i sterkere grad enn på småskoletrinnet. I denne timen vil vi bruke dialog med utgangspunkt i den felles opplevelsen som fortellingen om Muhammads nattreise gir.

2. time

Denne timen vil vi begynne med å repetere fortellingen ved å stille spørsmål til klassen. Elevene gis da en mulighet til å tenke gjennom hva de husker fra forrige time.

Islams fem søyler er pensum i femte klasse, og vi mener at fortellingen om nattreisen kan fungere som et godt utgangspunkt til innføring av den andre søylen, bønnen. Deretter vil vi gå videre inn på de andre fire søylene og prøve å legge opp til en dialog i klassen.

Ettersom islam opererer med et bildeforbud, skaper dette konsekvenser for undervisningen. Det er blant annet forbud mot å tegne de muslimske profetene og englene. Det strider også mot islams etikk å fremstille profetene gjennom drama. Vi mener at et slikt forbud ikke nødvendigvis kun kan ses på som negativt. Bildeforbudet kan være en mulighet for elevene til å få førstehåndserfaring om hva et slikt bildeforbud faktisk innebærer.

Vi vil i timen dele ut et bilde av fem søyler, og la dem fargelegge dem istedenfor å lage egne tegninger.

Hvis det blir tid til overs, vil vi gjerne dele klassen inn i grupper på 4 personer. Hver gruppe vil så få i oppgave å sette seg inn i en av søylene i islam og skrive noen setninger om denne.

I timene fremover ønsker vi å ha med oss fortellingen om nattreisen som et fundament i undervisningen. Vi vil gå mer inn på høytiden miraj, hvordan Muhammad regnes som dem største profeten og om engler i islam.

